觀賈表之獵
作者：吳則禮
朝代：宋

paragraphs: 軒軒大鷹腦，落落饑鶻拳。
忽張六翮去，勢拉淮南天。
賈侯實老俊，文字初著鞭。
平生坐高飛，孤吟餞流年。
收身事鞍馬，未愛冕有蟬。
歸來對名妾，含笑脫兩鞬。
能復飯斗米，白眼捉彘肩。
玩世今種種，掉頭羞乞憐。
儂也飽憂患，慣視跕跕鳶。
澆寒一盃足，撐腸謝三鱣。
惟樂不可過，快臂烏號還。
徑横鐵如意，露頂催烹鮮。